6 หุ้นบลูชิพเลือดสาด! โดนเทกระจาดขายฉุดราคาดิ่งเหวเกิน 5%
6 หุ้นบลูชิพเลือดสาด! โดนเทกระจาดขายฉุดราคาดิ่งเหวเกิน 5% 
5 ก.ค. 2561

สืบเนื่องจากกรณีที่ดัชนีตลาดหุ้นไทยท้ายตลาดวันนี้ (5 ก.ค.) ปรับตัวลดลงอย่างหนักกว่า 30 จุด หลุดระดับ 1,600 จุด เนื่องจากแรงขายหุ้นขนาดใหญ่ ลดความเสี่ยงรอดูรัฐบาลจีนและสหรัฐ ซึ่งเตรียมบังคับใช้มาตรการเก็บภาษีนำเข้าสินค้าในวันศุกร์ที่ 6 ก.ค.นี้
ขณะที่ราคาน้ำมันมีแนวโน้มอ่อนตัวลงหลังนายโดนัลด์ ทรัมป์ ประธานาธิบดีของสหรัฐ ต้องการให้กลุ่มประเทศผู้ส่งออกน้ำมัน (โอเปก) ลดราคาน้ำมันลงเพื่อบรรเทาปัญหาราคาน้ำมันแพง กดดันให้มีแรงขายหุ้นพลังงานออกมาถ่วงตลาด
โดยดัชนีตลาดหุ้นไทยวันนี้ ปิดที่ระดับ 1,601.42 จุด ลบ 27.78 จุด หรือ 1.71% สูงสุดที่ 1,628.79 จุด ต่ำสุดที่ 1,595.55 จุด มูลค่าการซื้อขาย 5.57 หมื่นล้านบาท
“ข่าวหุ้นธุรกิจออนไลน์” จึงได้ทำการสำรวจหุ้นในส่วนของ SET50 พบว่า มีถึง 6 หลักทรัพย์ที่ราคาหุ้นปรับตัวลงอย่างหนักเกิน 5% ประกอบด้วย BEAUTY, EA, CBG, KTC, IVL และ TRUE
โดยปิดตลาดวันนี้ (5 ก.ค.) ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY อยู่ที่ 7.20 บาท ลบ 1.90 บาท หรือ 20.88% สูงสุดที่ 8.25 บาท ต่ำสุดที่ 6.45 บาท ด้วยมูลค่าซื้อขาย 11.56 ล้านบาท
ด้านราคาหุ้น บริษัท พลังงานบริสุทธิ์ จำกัด (มหาชน) หรือ EA อยู่ที่ 28.25 บาท ลบ 3.50 บาท หรือ 11.02% สูงสุดที่ 31.75 บาท ต่ำสุดที่ 28.25 บาท ด้วยมูลค่าซื้อขาย 1.43 พันล้านบาท
ส่วนราคาหุ้น บริษัท คาราบาวกรุ๊ป จำกัด (มหาชน) หรือ CBG อยู่ที่ 43.25 บาท ลบ 4.75 บาท หรือ 9.90% สูงสุดที่ 48.25 บาท ต่ำสุดที่ 43 บาท ด้วยมูลค่าซื้อขาย 272.81 ล้านบาท
ขณะเดียวกันราคาหุ้น บริษัท บัตรกรุงไทย จำกัด (มหาชน) หรือ KTC อยู่ที่ 348 บาท ลบ 20 บาท หรือ 5.43% สูงสุดที่ 371 บาท ต่ำสุดที่ 344 บาท ด้วยมูลค่าซื้อขาย 650.17 ล้านบาท
ส่วนราคาหุ้น บริษัท อินโดรามา เวนเจอร์ส จำกัด (มหาชน) หรือ IVL อยู่ที่ 53.75 บาท ลบ 3 บาท หรือ 5.29% สูงสุดที่ 56.25 บาท ต่ำสุดที่ 53 บาท ด้วยมูลค่าซื้อขาย 2.35 พันล้านบาท
ขณะที่ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE อยู่ที่ 5.45 บาท ลบ 0.30 บาท หรือ 5.22% สูงสุดที่ 5.80 บาท ต่ำสุดที่ 5.40 บาท ด้วยมูลค่าซื้อขาย 703.11 ล้านบาท